|  |  |  |
| --- | --- | --- |
| Rīgā | Nr. | 2013.gada 22.novembrī |

**.§**

**Par situāciju saistībā ar traģēdiju tirdzniecības centrā Priedaines ielā 20, Rīgā un veicamajiem pasākumiem traģēdijas seku novēršanai**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(...)

1.Pieņemt zināšanai atbildīgo ministriju un dienestu sniegto informāciju, kā arī informāciju, ka starptautiskā palīdzība traģēdijas izraisīto seku novēršanai šobrīd nav nepieciešama.

2. Iekšlietu ministrijai (Valsts ugunsdzēsības un glābšanas dienestam):

2.1. turpināt vadīt un koordinēt glābšanas darbu īstenošanu;

2.2. nepieciešamības gadījumā lemt par valsts un pašvaldību institūciju rīcībā esošo resursu piesaistīšanu glābšanas un seku novēršanas darbos;

2.3. sagatavot un iesniegt izskatīšanai tuvākā Ministru kabineta sēdē Informatīvo ziņojumu par traģēdijas izraisīto seku novēršanas gaitu.

3. Iekšlietu ministrijai (Valsts policijai) sadarbībā ar Ģenerālprokuratūru izveidot traģēdijas izmeklēšanas grupu.

4. Iekšlietu ministrijai (Iekšlietu ministrijas Veselības un sporta centram):

4.1. veikt nepieciešamos pasākumus, lai nodrošinātu savlaicīgu normatīvajos aktos paredzēto nelaimes gadījuma pabalstu izmaksu bojā gājušo tuviniekiem Iekšlietu ministrijas sistēmas amatpersonām ar speciālajām dienesta pakāpēm;

4.2. veikt nepieciešamos pasākumus, lai nodrošinātu savlaicīgu medicīnisko palīdzības sniegšanu un rehabilitācijas nodrošināšanu Iekšlietu ministrijas sistēmas amatpersonām ar speciālajām dienesta pakāpēm, kas cietušas pildot dienesta pienākumus.

5. Iekšlietu ministrijai nepieciešamības gadījumā iesniegt izskatīšanai Ministru kabinetā tiesību akta projektu par finansējuma piešķiršanu šī protokollēmuma 4.1. un 4.2.apakšpunktā paredzēto pasākumu īstenošanai.

6. Veselības ministrijai:

6.1. nodrošināt, ka ārstniecības iestādes apkopo rēķinus, bet neiekasē tiesību aktos noteiktās pacienta iemaksas un līdzmaksājumus no traģēdijā cietušajiem;

6.2. apkopot informāciju par izdevumiem saistībā ar traģēdijā cietušajiem sniegto medicīnisko palīdzību Neatliekamās medicīniskās palīdzības dienestam un ārstniecības iestādēm;

6.3. nodrošināt, ka ārstniecības iestādes atmaksā no traģēdijā cietušajiem līdz šim iekasētās pacienta iemaksas un līdzmaksājumus;

6.4. nepieciešamības gadījumā iesniegt izskatīšanai Ministru kabinetā tiesību akta projektu par finansējuma piešķiršanu, lai kompensētu Neatliekamās medicīniskās palīdzības dienestam un ārstniecības iestādēm ar pakalpojumu sniegšanu saistītos izdevumus, kas minēti šī protokollēmuma 6.1. un 6.3.apakšpunktā.

6. Ekonomikas ministrijai:

6.1. sniegt visu Valsts policijai nepieciešamo atbalstu traģēdijas apstākļu izmeklēšanai;

6.2. izvērtēt būvniecības procesa tiesisko regulējumu šīs traģēdijas kontekstā un nepieciešamības gadījumā sagatavot un iesniegt priekšlikumus tiesiskā regulējuma pilnveidošanai;

6.3. aicināt pašvaldības nekavējoties veikt visus nepieciešamos pasākumus, lai nodrošinātu pārbaudes par publisko būvju būvdarbu veikšanu un sadarbībā ar Patērētāju tiesību aizsardzības centru būvizstrādājumu atbilstības pārbaudi būvlaukumos.

7. Labklājības ministrijai sagatavot un iesniegt līdz š.g. 10.decembrim Ministru kabinetā priekšlikumus par iespējām sniegt materiālo palīdzību, kā arī rehabilitācijas nodrošināšanu traģēdijā bojā gājušo tuviniekiem un cietušajiem.

8. Pieminot traģēdijā cietušos un bojāgājušos, valstī noteikt 23.un 24.novembri par sēru dienu un izkārt karogu sēru noformējumā. Valsts kancelejai noformēt attiecīgu Ministru kabineta rīkojuma projektu un sagatavot to parakstīšanai.